钦定古今图书集成/明伦汇编/交谊典/第071卷 > 宋册府元龟 > 《还冀州别洛下知己序》前人
## 钦定古今图书集成/明伦汇编/交谊典/第071卷 > 宋册府元龟 > 《还冀州别洛下知己序》前人

东西南北，丘也何从？寒暑阴阳，时哉不与。河阳古树，
无复残花；合浦寒烟，空惊坠叶。王生卖药，入天子之
中都；夏统乘舟，属群公之大会。风烟匝地，车马如龙；
钟鼓沸天，美人似玉。芳筵交映，旁徼豹象之胎；华馔
重开，直报蛟龙之髓。季鹰之思吴，命驾，果为秋风；伯
鸾之适越，登山以求渌水，辞故友，谢时人。登鄂坂而
迂回，入邙山而北走。何年风月，三山沧海之春；何处
风花，一曲青溪之路。宾鸿逐暖，孤飞万里之中；仙鹤
随云，直去千年之后。悲夫！光阴难再，子卿殷勤于少
卿；风景不殊，赵北相望于洛北。鸳鸯雅什，俱为赠别
之资；鹦鹉奇杯，共尽忘忧之酒。